Foto: novasol.hr

GRADONAČELNIK Imotskog Ante Đuzel podigao je s bratom gala zdanje u ulici Duveruša. Kuća za odmor može se rezervirati na stranici agencije Novasol. Tjedan u špici sezone dođe 51.760 kuna!

Brojke o objektu su impresivne. Pet zvjezdica, gotovo petsto kvadrata, sedam spavaćih soba i osam kupaonica, bazen od 90 kvadrata, teniski teren, parking sa šest mjesta.

Topić: Mijenjao se plan, Grad je platio da se dovedu asfalt i rasvjeta do kuće

Oporbeni vijećnik HSP-a Ranko Topić nam se požalio da je Grad Imotski mijenjao prostorni plan da bi Đuzel sagradio kuću i da je to plaćeno 180 tisuća kuna iz proračuna. Tvrdi i da je cesta asfaltirana samo do Đuzelove kuće, a ostatak nije, te da je uređena kompletna infrastruktura kako bi se objekt pustio u rad.

"Ovo što se radi u Imotskom, toga nema nigdje. Pitao sam Đuzela zašto mijenja plan da bi svoju parcelu stavio u građevinsku zonu. Samo se nasmijao. To smo platili 180 tisuća kuna, negdje na početku njegovog posljednjeg mandata. Asfalt i rasvjetu stavio je samo do svoje kuće, a ja sam mu rekao: "Ante Đuzelu, kada već radiš, onda napravi u cijeloj dužini do Medvidovića Drage. Napravljeno je, međutim, samo 700, 800 metara. I voda i struja, sve je to Grad platio. Ja sam pozvao službe da prekontroliraju. Ovaj objekt košta sigurno dva milijuna eura. Je li moguća ovakva raskoš s njegovim primanjima gradonačelnika? Govorio je da otvara poslovnu zonu, a otvorio je zonu sebi i sinu", kaže Topić.

Đuzel: Nismo mijenjali plan, cesta će se asfaltirati do kraja

Đuzel ne vidi što je sporno. Tvrdi da nije istina da se mijenjao prostorni plan da se njegova čestica uvrsti u građevinsko zemljište.

"To je građevinsko ima 500 godina. Pa i moja kuća je tu u blizini. Voda je već bila. Cesta će se asfaltirati do kraja, samo još nije. Kanalizacije nema. Kuća mi je na sina, a podigli smo je za 350 tisuća eura. Ja i brat smo podigli kredit u OTP banci, ja 180, a on 50 tisuća eura, a 112 tisuća eura dobili smo za teren na Drveniku Velikom. Kuća je pod hipotekom, a kredit ćemo otplaćivati 15 godina", kazao nam je Đuzel.

Tekst se nastavlja ispod oglasa

Nešto je pomogla i država.

"Dobili smo 50 tisuća eura bespovratnih sredstava za bazen, fasadu i još neke stvari", potvrdio nam je Đuzel.

Porezna ispitivala Đuzelu porijeklo imovine

Kuća je već privukla pažnju poreznika.

"Svu dokumentaciju sam predao službi za ispitivanje porijekla imovine. To je završeno i nisu našli ništa sporno. Čujte, ja imam hotel, restoranom sa salom za svatove, kuća mi je u Zagrebu u najmu, imamo staru kamenu kuću za odmor u Glavini Gornjoj koja nam je zaradila 14 tisuća eura prošle godine. Stari mi je bio u Libiji, radio je za jednu njemačku firmu sa naftom, nije došao praznih ruku kući. Ja smetam onima koji me ne žele vidjeti na mjestu gradonačelnika, a ja ću se ponovno kandidirati i uvjeren sam u svoju pobjedu", kazao nam je Đuzel, koji je prije sedam godina prešao iz HSP-a u HDZ, ali je i dalje ostao na vlasti.

"Ne znam zbog čega ovoliki interes? Što ja sada ne bih trebao ništa raditi? Pa ima i većih i skupljih kuća od mojih. Jedna je u Zmijavcima 65 tisuća kuna tjedno", kaže Đuzel.

U Imotskom su ovakve kuće hit, ima ih poprilično, a za takav tip odmora najviše se zanimaju gosti iz Njemačke, Belgije i Austrije, kaže nam Đuzel. Van sezone kuća se može iznajmiti za upola nižu cijenu.

Policija ga prijavila da je lažni vojni invalid

Đuzel je prije pola godine prijavljen da je krivotvorenjem i prevarom došao do statusa ratnog vojnog invalida. Državno odvjetništvo otvorilo je istragu, a sutra bi se trebao ispitati zapovjednik postrojbe koji je Đuzelu potpisao ranjavanje na južnom bojištu. Đuzel tvrdi da je ranjen i da nije ostvario protupravnu imovinsku korist od 500 kuna.

U tijeku je i dalje postupak za lažirane putne naloge koji se već gotovo 10 godina vodi protiv Đuzela, vozača i tajnika iz Grada Imotskog. Terete ih da su tijekom 2005. i 2006. godine nezakonito pribavili 35 tisuća kuna ispostavivši račune hotela Westin premda nisu noćili.

Đuzel nam je prije dva mjeseca kazao kako se neće dogodine natjecati za još jedan mandat na čelu Imotskog, no evo danas je odlučio da će ipak izaći na izbore. U njegovom HDZ-u ga ionako nisu shvatili ozbiljno jer je takve probne balone puštao i ranije pa bi se uvijek kandidirao i pobijedio.